DOI: 10.14457/tu.the.2023.1118
title: ระบบฐานข้อมูลของสำนักงานเลขาธิการสภาผู้แทนราษฎรกับการตรวจสอบคุณสมบัติและลักษณะต้องห้ามของผู้สมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่น

description: การศึกษาเรื่อง “ระบบฐานข้อมูลของสำนักงานเลขาธิการสภาผู้แทนราษฎรกับการตรวจสอบคุณสมบัติและลักษณะต้องห้ามของผู้สมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่น” มีวัตถุประสงค์เพื่อศึกษาและวิเคราะห์ปัจจัยที่ก่อให้เกิดปัญหาและอุปสรรคในการตรวจสอบคุณสมบัติและลักษณะต้องห้ามของผู้สมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่น ตลอดจนเสนอแนะแนวทางในการปรับปรุงกระบวนการทำงานดังกล่าวเพื่อให้มีประสิทธิภาพมากยิ่งขึ้น โดยการศึกษาใช้วิธีการวิจัยเชิงคุณภาพ (Qualitative Research) ด้วยวิธีสัมภาษณ์เชิงลึก (In-depth Interview) และนำมาสรุปผลการวิจัยในรูปแบบเชิงพรรณนา (Descriptive Research) โดยเลือกกลุ่มงานทะเบียนประวัติและสถิติ สำนักบริหารงานกลาง ซึ่งเป็นกลุ่มงานที่เกี่ยวข้องกับการตรวจสอบคุณสมบัติและลักษณะต้องห้ามของผู้สมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่นเป็นพื้นที่ในการศึกษา มีประชากรที่ใช้ในการศึกษาเป็นเจ้าหน้าที่ผู้ปฏิบัติงานที่เกี่ยวข้อง จำนวน 6 คน ประกอบกับการวิจัยเอกสาร (Documentary Research) ที่เกี่ยวข้องทั้งหมด ผลการศึกษาพบว่า ระบบฐานข้อมูลที่ใช้ในการตรวจสอบคุณสมบัติและลักษณะต้องห้ามของผู้สมัครรับเลือกตั้งเป็นสมาชิกสภาท้องถิ่นหรือผู้บริหารท้องถิ่นของสำนักงานเลขาธิการสภาผู้แทนราษฎรในปัจจุบันเป็นเพียงระบบฐานข้อมูลที่ใช้ในการบันทึกจัดเก็บข้อมูลไว้เพียงเท่านั้น ยังไม่สามารถนำเข้าข้อมูลที่ได้รับจากหน่วยงานขอตรวจสอบเพื่อประมวลผลและรายงานออกมาได้ ส่งผลทำให้เกิดความล่าช้าในการตรวจสอบข้อมูลและรายงานผลให้หน่วยงานขอตรวจสอบทราบ โดยมีปัจจัยสำคัญที่เกี่ยวข้องกับระบบฐานข้อมูลของสำนักงานเลขาธิการสภาผู้แทนราษฎร 5 ปัจจัย ได้แก่ 1) ปัจจัยด้านผู้บริหารระดับสูง จำเป็นจะต้องจัดลำดับความสำคัญเร่งด่วนของการพัฒนาระบบเทคโนโลยีสารสนเทศเพื่อรองรับภารกิจหลัก 2) ปัจจัยด้านบุคลากร เจ้าหน้าที่ผู้ปฏิบัติงานยังไม่มีทักษะหรือความเชี่ยวชาญด้านเทคโนโลยีสารสนเทศ 3) ปัจจัยด้านงบประมาณ งบประมาณที่เกี่ยวกับเทคโนโลยีสารสนเทศส่วนใหญ่เป็นโครงการติดตั้งโครงสร้างพื้นฐานด้านเทคโนโลยีสารสนเทศและการจัดทำระบบสนับสนุนฝ่ายนิติบัญญัติ 4) ปัจจัยด้านกฎหมายและการรักษาความปลอดภัยของข้อมูล ยังไม่มีกฎระเบียบรองรับการตรวจสอบคุณสมบัติและลักษณะต้องห้ามอย่างชัดเจน และยังมีความกังวลในการรักษาความปลอดภัยของข้อมูลบุคคลสำคัญ และ 5) ปัจจัยด้านเครื่องมือและอุปกรณ์คอมพิวเตอร์ อุปกรณ์ที่ใช้ในการตรวจสอบมีอายุการใช้งานมากและล้าสมัยไม่เท่าทันเทคโนโลยีที่เปลี่ยนแปลงไป จากการศึกษาเรื่องดังกล่าว มีข้อเสนอแนะ ดังนี้ 1) ผู้บริหารระดับสูงจะต้องสนับสนุนการพัฒนาระบบฐานข้อมูลเพื่อใช้ในการตรวจสอบคุณสมบัติและลักษณะต้องห้าม โดยสรุปปัญหาและอุปสรรคในการทำงาน และร่วมมือกับหน่วยงานนอกเพื่อพัฒนาระบบฐานข้อมูลของสำนักงาน 2) พัฒนาทักษะด้านเทคโนโลยีสารสนเทศเบื้องต้นให้แก่เจ้าหน้าที่ผู้ปฏิบัติงาน โดยให้สำนักสารสนเทศและสถาบันการศึกษาหรือหน่วยงานที่มีความรู้ความเชี่ยวชาญจัดฝึกอบรม และฝึกอบรมทักษะขั้นสูงอย่างต่อเนื่อง 3) แต่งตั้งคณะกรรมการธรรมาภิบาลข้อมูล (Data Governance Council) หรือคณะทำงานบริการข้อมูล (Data Steward Team) โดยแต่งตั้งจากบุคลากรที่มีความเชี่ยวชาญ มีผู้บริหารระดับสูงเป็นประธาน และแต่งตั้งผู้ทรงคุณวุฒิภายนอกร่วมเป็นองค์คณะ เพื่อให้การทำงานเป็นไปอย่างรวดเร็วและโปร่งใส และ 4) การพัฒนาระบบฐานข้อมูล จะต้องเป็นรูปแบบข้อมูลที่เป็นมาตรฐานเดียวกันทั้งสำนักงาน และเป็นไปตามแนวทางการจัดทำบัญชีข้อมูลภาครัฐ (Government Data Catalog: GD Catalog) โดยร่วมมือกับสำนักงานพัฒนารัฐบาลดิจิทัล (องค์การมหาชน) ในการจัดทำข้อมูลให้เป็นไปตามมาตรฐาน และสามารถเชื่อมโยงข้อมูลได้อย่างปลอดภัย